གཅན་ཚ།
ལོ་རྒྱུས་ཀྱི་བྱུང་བ།
གཅན་ཚ་ནི་བོད་མི་བུ་རུས་དྲུག་ལས་སྨུག་པོ་ལྡོང་གི་རིགས་ལ་མདོ་སྨད་ཤུལ་ཆེན་བཅོ་བརྒྱད་དང་ཚ་ཆེན་བཅོ་བརྒྱད་སོགས་སུ་དབྱེ་བའི་ཚ་ཆེན་བཅོ་བརྒྱད་ཀྱི་ནང་ཚན་དུ་གཏོགས་ཤིང་།   སའི་ཆགས་དབྱིབས་ཀྱི་དབང་དུ་བྱས་ན་སྟོད་ཀྱི་སུམ་པ་འགག་ནས་སྨད་ཀྱི་ཤ་བོ་འགག་བར་གྱི་ཚ་ཡུལ་འདིའི་རྨ་ཆུའི་ཉིན་སྲིབ་གཉིས་ལ་བྱ།   ལོ་རྒྱུས་ཐོག་ཏུ་གཅན་ཚ་ཉིན་སྲིབ་གཉིས་སུ་གྲགས་ལ།   ཤར་ན་རྡོ་སྦིས་གསེར་མོ་ལྗོངས་དང་།   ལྷོ་ན་རེབ་ཀོང་གསེར་མོ་ལྗོངས་དང་།   ནུབ་ན་ཁྲི་ཀ་གསེར་མོ་ལྗོངས།    བྱང་ན་ཙོང་ཁའི་གསེར་མོ་ལྗོངས།    དབུས་ན་གཅན་ཚ་གསེར་མོ་ལྗོངས་ཡོད་ཅིང་།   དེང་གི་ཆར་མཚོ་སྔོན་ཞིང་ཆེན་གྱི་ཤར་ལྷོའི་ཕྱོགས་དང་།   རྨ་ལྷོ་བོད་རིགས་རང་སྐྱོང་ཁུལ་གྱི་བྱང་ཕྱོགས་སུ་ཡོད་ལ།    ད་ལྟའི་གཅན་ཚ་སྲིབ་ལྟ་ཁོ་ནའི་སའི་རྒྱ་ཁྱོན་ལའང་མི་ལི་མེ་ཏྲེར་གྲུ་བཞི་མ་༡༧༡༤ཡོད་པ་དང་།    སྤྱིའི་མི་གྲངས་ཁྲི་༥་དང་དེའི་ནང་བོད་རིགས་ཀྱིས་བརྒྱ་ཆའི་༦༧་ཟིན་པའི་མི་རིགས་མང་བོ་འདུས་སྡོད་ཀྱི་ས་ཁུལ་ཞིག་ཡིན།    འདིར་སྣང་རའི་གྲོང་བརྒྱད་དང་ཧོར་མོ་ཁག་གསུམ།   ཤོག་ཁ་གསུམ།    རྐ་ཕུག་ཚོ་གསུམ་སོགས་སྡེ་ཤོག་ཆེན་པོ་མང་བོ་ཡོད།   གཅན་ཚ་ཉིན་ལྟ་ན་གནའ་སྔ་མོའི་དུས་ནས་བཟུང་གཅན་རོང་ཚོ་ཆེན་བཅོ་བརྒྱད་དུ་གྲགས་པའི་ཡུལ་གྲོང་གཏོས་ཆེ་བ་འདིར་ཡང་སྲོལ་རྒྱུན་རིག་གནས་རྒྱུན་འཛིན་དང་དར་སྤེལ་གནང་མཁན་གྱི་སྐྱེས་ཆེན་དམ་པ་མང་བོ་བྱུང་དང་འབྱུང་བཞིན་ཡོད།         གནས་འདིའི་ཆེས་དམའ་བའི་རྨ་ཆུའི་འབབ་རྒྱུད་ཀྱི་ས་ཆར་རྒྱ་མཚོའི་ངོས་ལས་མེ་ཏྲེར་༡༩༦༠་དང་ཆེས་མཐོ་བའི་སྲིན་པོ་རྫ་རྒན་གྱི་མཐོ་ཚད་ནི་རྒྱ་མཚོའི་ངོས་ལས་མེ་ཏྲེར་༤༦༡༤་ཡིན།    ལོ་ཧྲིལ་བོའི་ཆ་སྙོམས་དྲོད་ཚད་ནི་༧.༨'c་དང་།   ལོ་ཧྲིལ་བོའི་ཆར་ཆུའི་འབབ་ཚད་ནི་མི་ལི་མེ་ཏྲེར་༣༥༠་ནས་༤༠༠་བར་ཡིན།       རྫོང་ཁོངས་སུ་རྨ་ཆུའི་བཞུར་རྒྱུན་གྱི་རིང་ཚད་ནི་ཀི་ལོ་མེ་ཏྲེར་༩༦་དང་།   དེ་ནི་དབྱར་དགུན་སྟོན་དཔྱིད་མེད་པར་དྭངས་ཤིང་གཙང་ལ་གཡུ་མདོག་དང་ལྡན་པས་རྨ་ཆུ་སྔོན་པོ་ཞེས་སུ་གྲགས།   རྒྱལ་ཁབ་ཀྱི་བཟོ་སྐྲུན་གཙོ་བོའི་གྲས་དང་རྨ་ཆུའི་སྟོད་རྒྱུད་ཀྱི་སྐས་རིམ་ཆུ་བེད་ལྟེ་བའི་བཟོ་སྐྲུན་ཨང་གཉིས་པར་གྱུར་བའི་སྔོ་རྒྱའི་འགག་ཆུ་གློག་ས་ཚིགས་ཀྱི་ཤོང་ཚད་ལ་མེ་ཏྲེར་ལྷམ་པ་དུང་ཕྱུར་༡༦.༥་དང་།   ཆུ་རགས་ཀྱི་མཐོ་ཚད་ལ་མེ་ཏྲེར་༡༦༥་དང་།  ཆུ་མཛོད་ཧྲིལ་བོའི་ཆུ་ངོས་རྒྱ་ཁྱོན་ལ་ཀི་ལོ་མེ་ཏྲེར་གྲུ་བཞི་མ་༣༢་ཡོད་པས།   དྭངས་ཤིང་གཙང་ལ་གཡུ་མདོག་ལྡན་པའི་མཚོ་མོ་ཞིག་ཏུ་གྱུར་ཡོད།    ཆུ་གློག་ས་ཚིགས་འདིས་ལོ་རེར་གློག་ཤུགས་སྟོང་ལྦད་དུང་ཕྱུར་༥༩་འདོན་སྤེལ་ཐུབ་པ་ཡིན།   གཞན་རྨ་ཆུའི་འབབ་རྒྱུད་དུ་བྲག་ཁང་སྣ་ཁ་གློག་འདོན་ས་ཚིགས་དང་གདོང་སྣའི་གློག་འདོན་ས་ཚིགས་འབྲིང་བ་གཉིས་རིམ་པར་ཡོད་པ་དང་།   དགུ་ཆུའི་འབབ་རྒྱུད་དུ་ཚེ་ཐང་གློག་འདོན་ས་ཚིགས་དང་དགུ་རོང་མཐིལ་གློག་འདོན་ས་ཚིགས་ཆུང་བ་གཉིས་བཆས་ཡོད་པས་ཆུའི་ཐོན་ཁུངས་ལེགས་པར་འདོན་སྤེལ་བྱས་ཡོད།    གནས་འདིའི་ལྗོངས་རྒྱུའི་གནད་ས་ནི་བྱུར་མདོག་གི་བྲག་ར་དང་།   གདོད་མའི་ནགས་ཚལ།   གནའ་ཤུལ་གྲགས་ཅན།   ཆོས་ལུགས་རིག་གནས།   སྲོལ་རྒྱུན་མདའ་རྩེད།   ཆུ་ཐོག་རྩེད་ར་བཅས་ཡིན།    རྒྱལ་ཁབ་རིམ་པའི་ལྗོངས་རྒྱུའི་ཡུལ་ཁམས་གཙོ་བོའི་གྲས་སུ་གཏོགས་པའི་ཁམས་རའི་ནགས་ཚལ་སྤྱི་གླིང་དང་ས་གཤིས་སྤྱི་གླིང་གི་རྒྱ་ཁྱོན་ལ་ཀི་ལོ་མེ་ཏྲེར་གྲུ་བཞི་མ་༡༥༢.༤༧་ཡོད་པ་དང་།  སྡོང་བོ་དང་རྩི་ཤིང་གི་རིགས་༨༠༠་ལྷག་ཡོད།   ནགས་ཚལ་དུ་གནའ་བོའི་གསོམ་པ་དང་ཚ་གྲང་ནད་ཀྱི་གཉེན་པོར་གྱུར་བའི་སྨན་རིགས་མང་བོ་ཡུལ་འདིའི་འགྲོ་བ་ཡོངས་ཀྱི་སྤྱི་མཐུན་ལས་ཀྱི་སྐལ་བར་ཤར་ཡོད་པས་མི་ཚད།    དྭངས་གཙང་ཡིད་དུ་འོང་བའི་ཆུ་མིག   རང་བྱུང་ལྷུན་གྱིས་གྲུབ་པའི་བྲག་ཕུག   ལྷུང་ལྷུང་སྒྲ་སྙན་སྒྲོག་པའི་ཆུ་ཕྲན་སོགས་ཀྱིས་མཛེས་སྡུག་ཡིད་གར་འོང་བའི་རང་བྱུང་གི་མཛེས་ལྗོངས་ཤིག་ངང་གིས་གྲུབ་ཡོད།   གཞན་སྟོད་ན་དཀར་བོ་ལྷ་ཡི་རྫོང་དྲུག་དང་བར་ན་དམར་བོ་བཙན་གྱི་རྫོང་དྲུག   སྨད་ན་སྔོན་མོ་ཀླུ་ཡི་རྫོང་དྲུག་ཏུ་འབོད་པའི་ཁམས་རའི་རྫོང་ཆེན་བཅོ་བརྒྱད་ཀྱང་མ་བཞེངས་པའི་ལྷ་སྐུ་རང་བྱོན་དང་མ་བསྒྲུབས་པའི་གཏོར་མ་རང་གྲུབ་ཀྱི་ཚུལ་དུ་ཡོད་ལ།    རྫོང་ཆེན་བཅོ་བརྒྱད་ཀྱི་ཆ་སྙོམས་མཐོ་ཚད་ལ་རྒྱ་མཚོའི་ངོས་ལས་མེ་ཏྲེར་༢༠༠༠་ནས་༣༠༠༠་བར་ཡིན་ལ།    ཆེས་མཐོ་སར་རྒྱ་མཚོའི་ངོས་ལས་མེ་ཏྲེར་༤༡༡༨་དང་།    ཆེས་དམའ་སར་རྒྱ་མཚོའི་ངོས་ལས་མེ་ཏྲེར་༢༠༨༢་ཡིན།    ལོ་རེའི་ཆ་སྙོམས་དྲོད་ཚད་ནི་༢.༩'c་དང་།    རྫོང་ཆེན་བཅོ་བརྒྱད་ཀྱིས་གཙོ་པའི་གནས་རི་ཕལ་ཆེར་བ་བྱེ་རྡོ་དམར་མདངས་ལས་གྲུབ་པས་ས་སྒང་གི་གསོན་སྙིང་དམར་བོ་ཞིག་དང་མཚུངས།    གནས་འདི་ནི་ཡོངས་སུ་གྲགས་པའི་ལོ་རྒྱུས་ན་བོད་ཀྱི་མཁས་པ་མི་གསུམ་དང་།   ལྷ་ལུང་དཔལ་གྱི་རྡོ་རྗེ།  བླ་ཆེན་དགོངས་པ་རབ་གསལ་སོགས་ཀྱིས་འདུལ་བའི་བསྟན་པའི་མེ་རོ་གསོ་སའི་གནས་མཆོག་ཡིན་པར་བཤད་ཡོད་ལ།   བོད་ཀྱི་ལོ་རྒྱུས་སྟེང་མཚན་སྙན་འབར་བའི་སྐྱེས་ཆེན་དམ་པ་མང་བོས་གནས་འདིར་སྒོམ་སྒྲུབ་མཛད་མྱོང་བས་མི་ཚད།  གསར་རྙིང་བཙུན་མའི་དགོན་པ་གསུམ་གནས་གཅིག་ཏུ་ཡོད་པ་འདི་འདྲ་འཛམ་གླིང་ན་མཐོང་དཀོན་པའི་ཚོད་དུ་སྣང་།   གཅན་ཚའི་ཡུལ་འདིར་སྔོ་རྒྱའི་འགག་དང་།   ཤ་བོ་འགག    བྲག་གི་སྣ་ཁ།  གདོང་སྣ་བཅས་ཀྱི་ཆུ་མཛོད་ཡོད་པར་བརྟེན་རྨ་ཆུའི་འབབ་རྒྱུད་དུ་གཡུ་མདོག་ལྡན་པའི་མཚོ་མོ་ཆེ་ཆུང་མང་བོ་ལྟེམ་མེར་འཁྱིལ་འདུག   སྤྱི་ལོ་༢༠༠༦་ལོར་རྒྱལ་ཁབ་རིམ་པའི་འགྲན་བྱེད་གྲུ་ཆུང་དང་ཀོ་གྲུ་སྦྱོང་བརྡར་རྟེན་གཞི་བཙུགས་ཡོད། གནས་འདིའི་མདའ་རྩེད་ལ་ཆོས་ལུགས་དང་།   གོམས་སྲོལ།   རིག་གནས།   དམངས་སྲོལ།   ལུས་རྩལ་བཅས་ཀྱི་ཆ་མང་པོ་འདུས་པས་ཐུན་མོང་མ་ཡིན་པའི་ཁྱད་ཆོས་ལྡན་ལ།    མདའ་རྩེད་བྱེད་པའི་ལོ་རྒྱུས་ཀྱི་རྒྱུན་ཧ་ཅང་རིང་ཞིང་མང་ཚོགས་རང་བཞིན་ལྡན་སྟབས།    སྤྱི་ལོ་༢༠༠༦་ལོར་མཚོ་སྔོན་ཞིང་ཆེན་གྱི་མི་རིགས་སྲོལ་རྒྱུན་མདའ་རྩེད་བྱ་འགུལ་གྱི་ཕ་ས་ཞེས་པའི་མཚན་སྙན་གྱི་ཆོ་ལོ་རིམ་པར་ཐོབ། འདས་ཟིན་པའི་ལོ་རབས་ནང་།  ས་སྐྱ་པན་ཆེན་ཀུན་དགའ་རྒྱལ་མཚན་དང་།   རྒྱལ་དབང་སྐུ་ཕྲེང་བདུན་པ་བསྐལ་བཟང་རྒྱ་མཚོ།    པན་ཆེན་སྐུ་ཕྲེང་དགུ་བ་ཆོས་ཀྱི་ཉི་མ།    པན་ཆེན་སྐུ་ཕྲེང་བཅུ་བ་ཆོས་ཀྱི་རྒྱལ་མཚན།   ལ་མོ་ཞབས་དྲུང་དཀར་བོ་སྐུ་ཕྲེང་རིམ་བྱོན་དང་ལ་མོ་གསེར་ཁྲི་སྐུ་ཕྲེང་རིམ་བྱོན།    ཤར་སྐལ་ལྡན་རྒྱ་མཚོ།   གཏེར་་སྟོན་བསོད་རྒྱལ་རིན་པོ་ཆེ།   ཞབས་དཀར་ཚོགས་དྲུག་རང་གྲོལ།   རྗེ་གསེར་ཁང་བ།    རྡོ་སྦིས་དགེ་བཤེས་ཤེས་རབ་རྒྱ་མཚོ།   དུང་དཀར་བློ་བཟང་འཕྲིན་ལས་སོགས་སྐྱེས་ཆེན་དམ་པ་མང་པོ་གནས་འདིར་བྱོན་ཏེ་ཞབས་ཀྱིས་བཅགས་ཤིང་བྱིན་གྱིས་བརླབས་མྱོང་བར་མ་ཟད།  མདོ་སྨད་རིག་པའི་དཔའ་བོ་ཆོས་རྗེ་དོན་གྲུབ་རིན་ཆེན་དང་།    དགའ་ལྡན་ཁྲི་ཐོག་ང་བཞི་བ་ཁྲི་ཆེན་ངག་དབང་མཆོག་ལྡན།   ཁྲི་ཐོག་ང་བརྒྱད་པ་ཁྲི་ཆེན་ངག་དབང་ཆོས་གྲགས།    ཁྲི་ཐོག་རེ་དྲུག་པ་ཁྲི་ཆེན་ངག་དབང་སྙན་གྲགས་སོགས་འཁྲུངས་མྱོང་ལ།   གཞན་ཀུན་མཁྱེན་གཉིས་པ་འཇིགས་མེད་དབང་བོ་དང་།    སྟོང་སྐོར་མདོ་སྡེ་རྒྱ་མཚོ།   ཀོའུ་བ་ཆོས་ཀྱི་རྒྱ་མཚོ།   གསང་སྒྲོག་སྙན་གྲགས་རྒྱ་མཚོ།   ལྷ་རི་སྔགས་རམས་པ་བློ་བཟང་འབྱུང་གནས།   མོག་གྱའི་མཁན་ཆེན་དགེ་འདུན་རྒྱ་མཚོ།   རྐ་ཕུག་པན་དི་ཏ་བློ་བཟང་དོན་གྲུབ།    དགུ་རོང་སྣ་ཚོགས་རང་གྲོལ།   དགུ་རོང་ཨོ་རྒྱན་འཇིགས་བྲལ་ཆོས་དབྱིངས་རྡོ་རྗེ།   བྱ་བྲལ་ཆོས་དབྱིངས་རང་གྲོལ།    གླག་ཚང་རྣལ་འབྱོར་བ།   གཡོན་རུ་བློ་བཟང་སྙན་གྲགས་རྒྱ་མཚོ།    ཁྲུས་ཀའི་བློ་བཟང་འཕྲིན་ལས་རྣམ་རྒྱལ།    ཤར་གདོང་བློ་བཟང་བཤད་སྒྲུབ་རྒྱ་མཚོ་སོགས་སྲོལ་རྒྱུན་རིག་གནས་འཛིན་སྐྱོང་སྤེལ་གསུམ་ལ་མཛད་རྗེས་བླ་མེད་བཞག་མྱོང་བའི་མཁས་གྲུབ་མང་བོ་བྱུང་མྱོང་བས་མི་ཚད།    ད་ལྟའི་ཆར་ཡང་རིག་གནས་ཀྱི་ཁྱབ་ཁོངས་སོ་སོ་ནས་གསར་རྙིང་རིག་གནས་ལ་དགག་སྒྲུབ་ཀྱི་ལམ་ནས་འཇུག་པའི་སྤོབས་པ་མངའ་བའི་རྩོམ་རིག་གསར་བའི་ཤིང་རྟའི་སྲོལ་འབྱེད་མཁན་དཔལ་དོན་གྲུབ་རྒྱལ་དང་ལྷ་རིས་སྒྱུ་རྩལ་མཁན་པོ་ཨ་མདོ་བྱམས་པ་སོགས་ཆར་རྗེས་ཀྱི་ཤ་མོ་བརྡོལ་བ་བཞིན་ཇི་བཞིན་བྱུང་དང་འབྱུང་བཞིན་པའི་སྐབས་སོ།  ། གཅན་ཚ་ཉིན་སྲིབ་གཉིས་ཀྱི་ཡུལ་ཁམས་འདིར་བསྟན་པའི་མེ་རོ་གསོ་སའི་གནས་མཆོག་ཨ་ཆུང་གནམ་རྫོང་དང་།  ལོ་རྡོ་རྗེ་བྲག    སྣང་རའི་གསེར་ཁང་།    གཞན་ཡང་དགེ་ལྡན་བསྟན་པའི་ཆུ་མགོ་བྱ་ཁྱུང་ཐེག་ཆེན་ཡོན་ཏན་དར་རྒྱས་གླིང་།   མདོ་སྨད་ཡུལ་གྱི་དཔལ་ན་ལེན་དྲ་གཉིས་པ་ལྡེའུ་ཚ་བཀྲ་ཤིས་ཆོས་སྡིངས།    རྨ་མགུར་རྣམ་རྒྱལ་གླིང་།   ལ་མོ་བདེ་ཆེན་ཆོས་འཁོར་གླིང་།    ཀོའུ་བ་བཤད་སྒྲུབ་དར་རྒྱས་གླིང་།     དབེན་གནས་ལྷ་རི་བསམ་གཏན་གླིང་།   རྫོང་ནང་བསྟན་རྒྱས་གླིང་།    གསང་སྒྲོག་བདེ་ཆེན་བཤད་སྒྲུབ་འཕེལ་རྒྱས་གླིང་།     ངང་རོང་བཀྲ་ཤིས་ཆོས་འཕེལ་གླིང་།    གྱེར་སྟེང་བྱམས་ཆེན་ཆོས་གླིང་།   ཁྲུས་ཀ་འཇམ་དབྱངས་ཆོས་རྫོང་།    གཅན་ཚའི་སྒར་ཁ།    རྔ་སྒར་བྱང་ཆུབ་གླིང་།    དགུ་རོང་མ་ནི་ཐང།   ལྷ་སའི་ལྷ་ཁང་སྣ།    གཅན་ཚའི་སྔགས་ཁང་རིག་འཛིན་སྨིན་གྲོལ་གླིང་།   ཚོ་བཞི་སྔགས་ཁང་བདེ་ཆེན་ཞིང་སྒྲུབ་གླིང་།    ཚོ་དྲུག་སྔགས་ཁང་བཀྲ་ཤིས་ཆོས་ལྡན་གླིང་།    སྔོ་རྒྱའི་སྔགས་ཁང་བཀྲ་ཤིས་དགའ་ལྡན་གླིང་།   ཆོས་ཚང་མའི་སྔགས་ཁང་བདེ་ལྡན་དར་རྒྱས་གླིང་།    སྐྱ་རྒྱའི་སྔགས་ཁང་རིན་ཆེན་ཆོས་འཁོར་གླིང་།    དགུ་རོང་བླ་བྲང་ལྔ་རིག་འོད་གསལ་གླིང་།   དགུ་རོང་དགོན་པ།   དཔལ་རྒྱལ་གོང་བའི་སྔགས་ཁང་ངེས་གསང་ཐེག་ཆེན་གླིང་།   དོ་རྒྱའི་པད་དཀར་ཆོས་གླིང་སོགས་གསར་རྙིང་གྲུབ་མཐའ་གཉིས་ཀྱི་སྒྲུབ་སྡེ་ཁྱད་པར་ཅན་མང་བོ་ཡོད།    དམངས་ཁྲོད་རིག་གནས་ཀྱི་ཐད་ནས་སྣང་རའི་གོར་མོ་ཆེ་དང་།   སྣང་རའི་སྨོན་ལམ།    གྲོང་བརྒྱད་མ་ནི་ཆེན་མོ།    དྲུག་པའི་སྨོན་ལམ།   དོ་རྒྱའི་མཆོད་འདུ།   རྐ་ཕུག་གླུ་རོལ།    ལ་མོ་བདེ་ཆེན་གྱི་འཆམ།    འགྱན་ཚང་གི་རྣམ་ཐར་ཟློས་གར།    གཅན་ཚའི་མ་ནི།   སྔགས་དགོན་དག་གི་འཆམ་སོགས་དམངས་སྲོལ་དང་ཆོས་ལུགས་རིག་གནས་ཀྱི་བྲོ་བ་ཕུན་སུམ་ཚོགས་ཤིང་ཐུན་མོང་མ་ཡིན་པའི་ཆོས་ཐོག་དང་དུས་ཆེན་གྱི་རྣམ་གྲངས་མང་བོ་ཡོད་དོ།   །  (རྨ་མགུར་སངས་རྒྱམ་གྱིས་ནང་འཇུག་བྱས།)